b'\n_START_ARTICLE_\nMigren\xc4\x83\n_START_SECTION_\nFaza prodromal\xc4\x83\n_START_PARAGRAPH_\nSimptomele prodromale sau premonitorii se produc \xc3\xaen cazul a ~60% din pacien\xc8\x9bi, instal\xc3\xa2ndu-se \xc3\xaentr-un interval cuprins \xc3\xaentre dou\xc4\x83 ore \xc8\x99i dou\xc4\x83 zile \xc3\xaenainte de apari\xc8\x9bia durerii sau aurei. Simptomele pot fi diverse, incluz\xc3\xa2nd: alterarea dispozi\xc8\x9biei, iritabilitate, depresie sau euforie, oboseal\xc4\x83, pofte alimentare, rigiditate muscular\xc4\x83 (\xc3\xaendeosebi a mu\xc8\x99chilor g\xc3\xa2tului), constipa\xc8\x9bie sau diaree \xc8\x99i sensibilitate la mirosuri sau zgomot. Aceste manifest\xc4\x83ri pot ap\xc4\x83rea at\xc3\xa2t \xc3\xaen cazul persoanelor care sufer\xc4\x83 de migren\xc4\x83 cu aur\xc4\x83, c\xc3\xa2t \xc8\x99i \xc3\xaen cazul persoanelor cu migren\xc4\x83 f\xc4\x83r\xc4\x83 aur\xc4\x83.\n_START_SECTION_\nFaza de durere\n_START_PARAGRAPH_\n\xc3\x8en mod tipic, migrena este unilateral\xc4\x83, pulsatil\xc4\x83, de intensitate moderat\xc4\x83 spre sever\xc4\x83. Aceasta se instaleaz\xc4\x83 treptat \xc8\x99i este agravat\xc4\x83 de activitatea fizic\xc4\x83. \xc3\x8en peste 40% din cazuri, durerea poate fi bilateral\xc4\x83, fiind asociat\xc4\x83 adesea cu dureri la nivelul g\xc3\xa2tului. Durerea bilateral\xc4\x83 este frecvent\xc4\x83 \xc3\xaendeosebi \xc3\xaen cazul persoanelor cu migren\xc4\x83 f\xc4\x83r\xc4\x83 aur\xc4\x83. \xc3\x8en cazuri mai pu\xc8\x9bin frecvente, durerea poate ap\xc4\x83rea \xc3\xaen zona spatelui \xc8\x99i \xc3\xaen cre\xc8\x99tetul capului. Criza migrenoas\xc4\x83 dureaz\xc4\x83 de obicei 4-72 de ore \xc3\xaen cazul adul\xc8\x9bilor. \xc3\x8en cazul copiilor, durata este adesea mai mic\xc4\x83 de 1\xc2\xa0or\xc4\x83. Frecven\xc8\x9ba crizelor migrenoase variaz\xc4\x83, de la c\xc3\xa2teva crize \xc3\xaen decursul vie\xc8\x9bii la mai multe episoade s\xc4\x83pt\xc4\x83m\xc3\xa2nal, media fiind de un episod pe lun\xc4\x83._NEWLINE_Criza migrenoas\xc4\x83 este adesea \xc3\xaenso\xc8\x9bit\xc4\x83 de grea\xc8\x9b\xc4\x83, v\xc4\x83rs\xc4\x83turi, sensibilitate la lumin\xc4\x83, sensibilitate la zgomot, sensibilitate la mirosuri, oboseal\xc4\x83 \xc8\x99i iritabilitate. \xc3\x8en cazul migrenei bazilare, al migrenei cu simptome neurologice legate de trunchiul cerebral sau cu simptome neurologice bilaterale, efectele obi\xc8\x99nuite includ: senza\xc8\x9bia de pierdere a echilibrului, ame\xc8\x9beal\xc4\x83 \xc8\x99i confuzie. Senza\xc8\x9bia de grea\xc8\x9b\xc4\x83 apare la aproximativ 90% din pacien\xc8\x9bi, iar o treime din pacien\xc8\x9bi prezint\xc4\x83 v\xc4\x83rs\xc4\x83turi._NEWLINE_Mul\xc8\x9bi pacien\xc8\x9bi caut\xc4\x83 s\xc4\x83 evite lumina \xc8\x99i zgomotul. Alte simptome includ: tulbur\xc4\x83ri de vedere, nas \xc3\xaenfundat, diaree, urinare frecvent\xc4\x83, paliditate, sau transpira\xc8\x9bie excesiv\xc4\x83. Se poate produce inflamarea sau sensibilitatea scalpului, precum \xc8\x99i senza\xc8\x9bia de rigiditate a g\xc3\xa2tului. Simptomele asociate sunt mai pu\xc8\x9bin frecvente \xc3\xaen cazul persoanelor de v\xc3\xa2rsta a treia.\n_START_SECTION_\nPostdromul\n_START_PARAGRAPH_\nEfectele migrenei pot persista c\xc3\xa2teva zile dup\xc4\x83 \xc3\xaencheierea crizei migrenoase; aceast\xc4\x83 faz\xc4\x83 se nume\xc8\x99te postdromul migrenei. Multe persoane raporteaz\xc4\x83 o senza\xc8\x9bie de durere \xc3\xaen zona \xc3\xaen care s-a produs criza, iar unii pacien\xc8\x9bi resimt tulbur\xc4\x83ri de g\xc3\xa2ndire timp de c\xc3\xa2teva zile de la faza acut\xc4\x83. Poate ap\xc4\x83rea senza\xc8\x9bia de oboseal\xc4\x83 sau de \xe2\x80\x9ebe\xc8\x9bie\xe2\x80\x9d sau dureri de cap, dificult\xc4\x83\xc8\x9bi cognitive, simptome gastrointestinale, proast\xc4\x83 dispozi\xc8\x9bie \xc8\x99i sl\xc4\x83biciune. Potrivit unui rezumat, \xe2\x80\x9eUnele persoane pot avea o senza\xc8\x9bie neobi\xc8\x99nuit\xc4\x83 de revigorare sau euforie \xc3\xaen urma unei crize, \xc3\xaen timp ce altele prezint\xc4\x83 depresie \xc8\x99i indispozi\xc8\x9bie\xe2\x80\x9d.\n_START_SECTION_\nCauz\xc4\x83\n_START_PARAGRAPH_\nNu se cunoa\xc8\x99te cauza principal\xc4\x83 a migrenelor , se crede \xc3\xaens\xc4\x83 c\xc4\x83 sunt legate de un amestec de factori de mediu \xc8\x99i genetici. \xc3\x8en aproximativ dou\xc4\x83 treimi din cazuri au loc la nivel familial \xc8\x99i foarte rar sunt provocate de un singur defect genetic. Anumite condi\xc8\x9bii psihologice sunt asociate, incluz\xc3\xa2nd: depresia, anxietatea, \xc8\x99i tulburarea bipolar\xc4\x83 a\xc8\x99a cum sunt multe evenimente biologice sau declan\xc8\x99atori.\n_START_SECTION_\nGenetic\xc4\x83\n_START_PARAGRAPH_\nStudiile asupra gemenilor indic\xc4\x83 o probabilitate influen\xc8\x9bat\xc4\x83 genetic de 34 p\xc3\xa2n\xc4\x83 la 51% de apari\xc8\x9bie a migrenelor. Aceast\xc4\x83 rela\xc8\x9bie genetic\xc4\x83 este mai puternic\xc4\x83 \xc3\xaen cazul migrenelor cu aur\xc4\x83, dec\xc3\xa2t \xc3\xaen cel al migrenelor f\xc4\x83r\xc4\x83 aur\xc4\x83. C\xc3\xa2teva variante specifice ale genelor cresc acest risc \xc3\xaentr-o m\xc4\x83sur\xc4\x83 mic\xc4\x83 sau moderat\xc4\x83._NEWLINE_Tulbur\xc4\x83rile cauzate de o singur\xc4\x83 gen\xc4\x83 ce provoac\xc4\x83 migrene sunt rare. Una dintre acestea este cunoscut\xc4\x83 sub denumirea de  migrena hemiplegic\xc4\x83 familial\xc4\x83, un tip de migren\xc4\x83 cu aur\xc4\x83, cu transmitere autosomal dominant\xc4\x83. Tulbur\xc4\x83rile sunt legate de variante ale cod\xc4\x83rii genelor pentru proteinele implicate \xc3\xaen transportul de ion. O alt\xc4\x83 tulburare genetic\xc4\x83 ce provoac\xc4\x83 migrene este sindromul CADASIL sau arteriopatie cerebral\xc4\x83 autosomal dominant\xc4\x83 cu infarcte subcorticale \xc8\x99i leucoencefalopatie.\n_START_SECTION_\nDeclan\xc8\x99atori\n_START_PARAGRAPH_\nMigrenele pot fi cauzate de declan\xc8\x99atori, iar unele persoane raporteaz\xc4\x83 acest factor de influen\xc8\x9b\xc4\x83 \xc3\xaentr-un num\xc4\x83r mic de cazuri \xc8\x99i altele \xc3\xaen majoritatea cazurilor. Multe lucruri au fost etichetate drept declan\xc8\x99atori, \xc3\xaens\xc4\x83 puterea \xc8\x99i semnifica\xc8\x9bia acestor rela\xc8\x9bii nu sunt sigure.  Un declan\xc8\x99ator poate ap\xc4\x83rea cu p\xc3\xa2n\xc4\x83 la 24 de ore \xc3\xaenainte de instalarea simptomelor.\n_START_SECTION_\nAspecte psihologice\n_START_PARAGRAPH_\nDeclan\xc8\x99atorii comuni sunt stresul, foamea \xc8\x99i oboseala (ace\xc8\x99tia contribuie \xc3\xaen mod egal la cefaleea tensional\xc4\x83). Migrenele au loc mai degrab\xc4\x83 \xc3\xaen preajma menstrua\xc8\x9biei. Alte influen\xc8\x9be hormonale, cum ar fi menarha, utilizarea contraceptivelor orale, sarcina, perimenopauza \xc8\x99i menopauza joac\xc4\x83, de asemenea, un rol. Se pare c\xc4\x83 aceste influen\xc8\x9be hormonale joac\xc4\x83 un rol mai important \xc3\xaen cazul migrenelor f\xc4\x83r\xc4\x83 aur\xc4\x83. De obicei migrenele nu au loc \xc3\xaen timpul celui de-al al doilea \xc8\x99i al treilea trimestru de sarcin\xc4\x83 sau dup\xc4\x83 menopauz\xc4\x83.\n_START_SECTION_\nAspecte dietetice\n_START_PARAGRAPH_\n\xc3\x8en urma analiz\xc4\x83rii declan\xc8\x99atorilor alimentari, s-a constatat c\xc4\x83 dovezile se bazeaz\xc4\x83 \xc3\xaen principal pe evalu\xc4\x83ri subiective \xc8\x99i nu sunt \xc3\xaendeajuns de riguroase pentru a sus\xc8\x9bine sau respinge anumi\xc8\x9bi declan\xc8\x99atori. \xc3\x8en ceea ce prive\xc8\x99te agen\xc8\x9bii specifici, se pare c\xc4\x83 nu exist\xc4\x83 dovezi ale unui efect al    tiraminei asupra migrenei \xc8\x99i de\xc8\x99i glutamatul monosodic (MSG) este raportat \xc3\xaen mod frecvent ca fiind un declan\xc8\x99ator alimentar, acest lucru nu este sus\xc8\x9binut \xc8\x99i de dovezi.\n_START_SECTION_\nAspecte de mediu\n_START_PARAGRAPH_\nAnaliza declan\xc8\x99atorilor poten\xc8\x9biali din mediul de interior \xc8\x99i exterior a dus la concluzia c\xc4\x83 dovezile generale sunt de calitate sc\xc4\x83zut\xc4\x83, \xc3\xaens\xc4\x83 cu toate acestea sugereaz\xc4\x83 ca oamenii care sufer\xc4\x83 de migrene s\xc4\x83 \xc3\xae\xc8\x99i ia anumite m\xc4\x83suri preventive legate de calitatea aerului \xc8\x99i lumina din interior. Dac\xc4\x83 \xc3\xaen trecut se credea c\xc4\x83 migrenele sunt mai comune la persoanele cu un grad ridicat de inteligen\xc8\x9b\xc4\x83, se pare c\xc4\x83 acest lucru nu este adev\xc4\x83rat.\n_START_SECTION_\nFiziopatologie\n_START_PARAGRAPH_\nSe crede c\xc4\x83 migrenele reprezint\xc4\x83 o tulburare neurovascular\xc4\x83, exist\xc3\xa2nd dovezi c\xc4\x83 mecanismul se declan\xc8\x99eaz\xc4\x83 \xc3\xaen creier \xc8\x99i se extinde apoi c\xc4\x83tre vasele de s\xc3\xa2nge. Anumi\xc8\x9bi cercet\xc4\x83tori sunt de p\xc4\x83rere c\xc4\x83 mecanismele neuronale joac\xc4\x83 un rol mai important, \xc3\xaen timp ce al\xc8\x9bii consider\xc4\x83 c\xc4\x83 vasele sangvine au rolul principal. Al\xc8\x9bii sunt de p\xc4\x83rere c\xc4\x83 ambele sunt la fel de importante. Se crede c\xc4\x83 o anumit\xc4\x83 implicare o au \xc8\x99i valorile crescute ale neurotransmi\xc8\x9b\xc4\x83torului serotonin\xc4\x83, cunoscut\xc4\x83 \xc8\x99i ca 5-hidroxitriptamin\xc4\x83.\n_START_SECTION_\nAura\n_START_PARAGRAPH_\nDepresia r\xc4\x83sp\xc3\xa2ndit\xc4\x83 cortical sau depresia cortical\xc4\x83 a lui Le\xc3\xa3o reprezint\xc4\x83 episoade intense de activitate neuronal\xc4\x83, urmate de o perioad\xc4\x83 de inactivitate, care se observ\xc4\x83 la persoanele ce sufer\xc4\x83 de migrene cu aur\xc4\x83. Exist\xc4\x83 anumite explica\xc8\x9bii pentru apari\xc8\x9bia sa, incluz\xc3\xa2nd activarea receptorului NMDA, ce duce la p\xc4\x83trunderea calciului \xc3\xaen celul\xc4\x83. Ca urmare a izbucnirii de activitate, fluxul de s\xc3\xa2nge c\xc4\x83tre cortexul cerebral din zona afectat\xc4\x83 scade pentru un interval cuprins \xc3\xaentre la dou\xc4\x83 \xc8\x99i \xc8\x99ase ore. Se crede c\xc4\x83 atunci c\xc3\xa2nd depolarizarea circul\xc4\x83 \xc3\xaen partea inferioar\xc4\x83 a creierului, sunt irita\xc8\x9bi nervii ce percep durerea din cap \xc8\x99i g\xc3\xa2t.\n_START_SECTION_\nDurerea\n_START_PARAGRAPH_\nNu se cunoa\xc8\x99te mecanismul exact al cefaleei ce apare \xc3\xaen timpul unei migrene. Unele date indic\xc4\x83 un rol primar pentru structurile sistemului central nervos (cum ar fi trunchiul cerebral \xc8\x99i diencefalul), \xc3\xaen timp ce alte informa\xc8\x9bii sus\xc8\x9bin rolul de activare periferic\xc4\x83 (cum ar fi prin intermediul nervului senzitiv ce \xc3\xaenconjoar\xc4\x83 vasele sangvine ale capului \xc8\x99i g\xc3\xa2tului). Vasele candidate poten\xc8\x9biale includ: arterele durale, arterele din pia mater \xc8\x99i arterele extracraniale, ca cele ale scalpului. Se crede c\xc4\x83 rolul vasodilat\xc4\x83rii arterelor extracraniale, \xc3\xaen special, este semnificativ.\n_START_SECTION_\nMigrena abdominal\xc4\x83\n_START_PARAGRAPH_\nDiagnosticul migrenei abdominale este controversat. Unele dovezi indic\xc4\x83 faptul c\xc4\x83 episoadele recurente de dureri abdominale, \xc3\xaen absen\xc8\x9ba unei dureri de cap, pot fi un tip de migren\xc4\x83. Sau sunt cel pu\xc8\x9bin un precursor al migrenei. Este posibil ca aceste episoade de durere s\xc4\x83 fie sau s\xc4\x83 nu fie precedate de un prodrom asem\xc4\x83n\xc4\x83tor celui din cazul migrenei, \xc8\x99i de obicei dureaz\xc4\x83 de la c\xc3\xa2teva minute p\xc3\xa2n\xc4\x83 la c\xc3\xa2teva ore. Ele apar frecvent la persoanele cu antecedente personale sau familiale de migren\xc4\x83 tipic\xc4\x83. Alte sindroame, care sunt considerate a fi precursori, includ: sindromul v\xc4\x83rs\xc4\x83turilor ciclice \xc8\x99i vertijul paroxistic benign al copil\xc4\x83riei.\n_START_SECTION_\nDiagnostic diferen\xc8\x9bial\n_START_PARAGRAPH_\nAlte boli care pot determina simptome similare cu o durere de cap de tip migren\xc4\x83 includ: arterita temporal\xc4\x83, durerile de cap de tip cluster, glaucomul acut, meningita \xc8\x99i hemoragia subarahnoidian\xc4\x83. Arterita temporal\xc4\x83 apare de obicei la persoanele cu v\xc3\xa2rsta peste 50 de ani \xc8\x99i se caracterizeaz\xc4\x83 prin sensibilitate la nivelul t\xc3\xa2mplelor, durerile de cap de tip cluster sunt caracterizate prin nas \xc3\xaenfundat unilateral, lacrimi \xc8\x99i durere sever\xc4\x83 \xc3\xaen jurul orbitelor, glaucomul acut este asociat cu probleme de vedere, meningita cu febr\xc4\x83, iar hemoragia subarahnoid\xc4\x83 cu un debut foarte rapid. Cefaleea de tensiune afecteaz\xc4\x83 de obicei ambele p\xc4\x83r\xc8\x9bi ale capului, nu este pulsatil\xc4\x83 \xc8\x99i este mai pu\xc8\x9bin debilitant\xc4\x83.\n_START_SECTION_\nPrevenire\n_START_PARAGRAPH_\nTratamentele profilactice ale migrenelor includ: medicamente, suplimente nutritive, modific\xc4\x83ri ale stilului de via\xc8\x9b\xc4\x83, interven\xc8\x9bii chirurgicale. Prevenirea este recomandat\xc4\x83 pentru cei care au dureri de cap mai mult de dou\xc4\x83 zile pe s\xc4\x83pt\xc4\x83m\xc3\xa2n\xc4\x83, nu pot tolera medicamentele utilizate pentru a trata atacurile acute, sau pentru cei cu atacuri severe care nu sunt u\xc8\x99or de controlat._NEWLINE_Scopul este de a reduce frecven\xc8\x9ba, durerile, \xc8\x99i / sau durata migrenelor, \xc8\x99i de a cre\xc8\x99te eficien\xc8\x9ba terapiei e\xc8\x99uate. Un alt mod de prevenire este de a evita cefaleea atribuit\xc4\x83 folosirii excesive a medica\xc8\x9biei. Aceasta este o problem\xc4\x83 comun\xc4\x83 \xc8\x99i poate duce la dureri de cap cronice zilnice.\n_START_SECTION_\nTratament\n_START_PARAGRAPH_\nMedicamentele de prevenire a migrenei sunt considerate eficiente \xc3\xaen cazul \xc3\xaen care reduc frecven\xc8\x9ba sau severitatea atacurilor de migren\xc4\x83 cu cel pu\xc8\x9bin 50%. Ghidurile concord\xc4\x83, indic\xc3\xa2nd c\xc4\x83 substan\xc8\x9bele topiramat, divalproex / valproat de sodiu, propranolol \xc8\x99i metoprolol prezint\xc4\x83 cele mai consistente dovezi ca tratament de prim\xc4\x83 inten\xc8\x9bie. Recomand\xc4\x83rile cu privire la eficacitate au variat \xc3\xaens\xc4\x83 pentru gabapentin\xc4\x83. Timololul este eficient pentru prevenirea migrenei \xc8\x99i reducerea frecven\xc8\x9bei de atac \xc8\x99i severitate a migrenei, pe c\xc3\xa2nd frovatriptanul este eficient pentru prevenirea migrenei menstruale. Probabil c\xc4\x83 amitriptilina \xc8\x99i venlafaxina sunt \xc8\x99i ele eficiente. Toxina botulinic\xc4\x83 Botox s-a dovedit a fi util\xc4\x83 la persoanele cu migrene cronice, \xc3\xaens\xc4\x83 nu \xc8\x99i la cele cu migrene episodice.\n_START_SECTION_\nTerapii alternative\n_START_PARAGRAPH_\nAcupunctura este eficient\xc4\x83 \xc3\xaen tratarea migrenelor.  Utilizarea acupuncturii "adev\xc4\x83rate" nu este mult mai eficient\xc4\x83 dec\xc3\xa2t acupunctura placebo, totu\xc8\x99i, at\xc3\xa2t acupunctura "adev\xc4\x83rat\xc4\x83", c\xc3\xa2t \xc8\x99i cea placebo par a fi mai eficiente dec\xc3\xa2t \xc3\xaengrijirea de rutin\xc4\x83, cu mai pu\xc8\x9bine reac\xc8\x9bii adverse dec\xc3\xa2t tratamentul profilactic medicamentos. . Manipularea chiropractic\xc4\x83,  fizioterapia, masajul \xc8\x99i relaxarea ar putea fi la fel de eficace ca \xc8\x99i propranololul sau topiramatul \xc3\xaen prevenirea durerilor de cap de tip migren\xc4\x83; cu toate acestea, cercetarea a avut unele probleme metodologice. Exist\xc4\x83 unele dovezi preliminare ale beneficiilor urm\xc4\x83toarelor substan\xc8\x9be \xc3\xaen profilaxia migrenei:  magneziu, coenzima Q(10), riboflavin\xc4\x83, vitamina B(12), \xc8\x99i iarba-fetei, de\xc8\x99i este necesar\xc4\x83 utilizarea unor teste de calitate mai bune pentru a confirma aceste rezultate preliminare. . Din medicina alternativ\xc4\x83, cele mai bune dovezi le are utilizarea captalanului.\n_START_SECTION_\nDispozitive medicale \xc8\x99i interven\xc8\x9bii chirurgicale\n_START_PARAGRAPH_\nDispozitivele medicale, cum ar fi feedback-ul biologic \xc8\x99i neurostimulatoarele, au unele avantaje \xc3\xaen prevenirea migrenei, mai ales atunci c\xc3\xa2nd medicamentele obi\xc8\x99nuite \xc3\xaempotriva migrenei sunt contraindicate sau \xc3\xaen caz de cefalee atribuit\xc4\x83 folosirii excesive a medica\xc8\x9biei. Feedback-ul biologic \xc3\xaei ajut\xc4\x83 pe oameni s\xc4\x83 fie con\xc8\x99tien\xc8\x9bi de unii parametri fiziologici, astfel \xc3\xaenc\xc3\xa2t s\xc4\x83 \xc3\xaei controleze \xc8\x99i s\xc4\x83 \xc3\xaencerce s\xc4\x83 se relaxeze, \xc8\x99i poate fi eficient pentru tratamentul migrenei. Pentru neurostimulare se utilizeaz\xc4\x83 neurostimulatoare implantabile similare cu stimulatoarele cardiace pentru tratamentul migrenelor cronice greu de rezolvat, cu rezultate \xc3\xaencurajatoare pentru cazurile grave. Terapia chirurgical\xc4\x83 a migrenei, care implic\xc4\x83 decompresia anumitor nervi din zona capului \xc8\x99i g\xc3\xa2tului, poate fi o op\xc8\x9biune  pentru persoanele \xc3\xaen cazul c\xc4\x83rora terapia medicamentoas\xc4\x83 nu func\xc8\x9bioneaz\xc4\x83.\n_START_SECTION_\nControl\n_START_PARAGRAPH_\nExist\xc4\x83 trei aspecte principale ale tratamentului: evitarea declan\xc8\x99atorului, controlul simptomatic acut \xc8\x99i prevenirea farmacologic\xc4\x83. Medicamentele sunt mai eficiente dac\xc4\x83 sunt utilizate c\xc3\xa2t mai aproape de debutul atacului. Utilizarea frecvent\xc4\x83 a medicamentelor poate provoca cefaleea atribuit\xc4\x83 folosirii excesive a medica\xc8\x9biei, unde durerile de cap devin mai severe \xc8\x99i mai frecvente. Aceasta se poate \xc3\xaent\xc3\xa2mpla \xc3\xaen cazul triptanilor, ergotaminelor \xc8\x99i analgezicelor, \xc3\xaen special al analgezicelor narcotice.\n_START_SECTION_\nAnalgezicele\n_START_PARAGRAPH_\nTratamentul ini\xc8\x9bial recomandat pentru simptomele u\xc8\x99oare p\xc3\xa2n\xc4\x83 la moderate sunt analgezicele simple, cum ar fi medicamentele antiinflamatoare nesteroidiene (AINS) sau combina\xc8\x9biile de acetaminofen, acid acetilsalicilic \xc8\x99i cofein\xc4\x83. Mai multe AINS s-au dovedit a fi eficiente. Ibuprofenul s-a dovedit a fi un remediu eficient \xc3\xaen tratarea durerii la aproape jum\xc4\x83tate din pacien\xc8\x9bi.  Diclofenacul s-a dovedit a fi eficient._NEWLINE_Aspirina poate ameliora durerea moderat\xc4\x83 p\xc3\xa2n\xc4\x83 la sever\xc4\x83 provocat\xc4\x83 de migren\xc4\x83, cu o eficacitate similar\xc4\x83 cu a sumatriptanului. Ketorolacul este disponibil \xc3\xaen formulare intravenoas\xc4\x83. Paracetamolul (numit \xc8\x99i acetaminofen), singur sau \xc3\xaen combina\xc8\x9bie cu metoclopramida, este un alt tratament eficace, cu un risc sc\xc4\x83zut de reac\xc8\x9bii adverse. Acetaminofenul si metoclopramida sunt considerate sigure \xc3\xaen timpul sarcinii, la fel \xc8\x99i anti-inflamatoarele nesteroidiene p\xc3\xa2n\xc4\x83 \xc3\xaen al treilea trimestru.\n_START_SECTION_\nTriptanii\n_START_PARAGRAPH_\nTriptanii, cum ar fi sumatriptanul, sunt eficien\xc8\x9bi at\xc3\xa2t pentru durere, c\xc3\xa2t \xc8\x99i pentru grea\xc8\x9b\xc4\x83 \xc3\xaen 75% din cazuri. Acestea sunt tratamente recomandate ini\xc8\x9bial pentru cei cu durere moderat\xc4\x83 p\xc3\xa2n\xc4\x83 la sever\xc4\x83 sau pentru cei cu simptome u\xc8\x99oare, care nu r\xc4\x83spund la analgezice simple. Diferitele formul\xc4\x83ri disponibile includ preparate orale, injectabile, spray nazal, comprimate orodispersabile. \xc3\x8en general, to\xc8\x9bi triptanii par a fi la fel de eficien\xc8\x9bi, cu efecte secundare similare. Cu toate acestea, este posibil ca anumite persoane s\xc4\x83 r\xc4\x83spund\xc4\x83 mai bine la anumi\xc8\x9bi triptani. Majoritatea efectelor secundare sunt moderate, cum ar fi \xc3\xaenro\xc8\x99irea fe\xc8\x9bei; totu\xc8\x99i, au existat cazuri rare de ischemie miocardic\xc4\x83. Prin urmare, triptanii nu sunt recomanda\xc8\x9bi pentru persoanele cu boli cardiovasculare. De\xc8\x99i \xc3\xaen mod tradi\xc8\x9bional nu se recomand\xc4\x83 triptanii pentru pacien\xc8\x9bii cu migrene bazilare, nu exist\xc4\x83 nicio dovad\xc4\x83 specific\xc4\x83 a efectelor nocive provocate de utilizarea lor la aceast\xc4\x83 grup\xc4\x83 de pacien\xc8\x9bi pentru a justifica precau\xc8\x9bia. Ace\xc8\x99tia nu provoac\xc4\x83 dependen\xc8\x9b\xc4\x83, \xc3\xaens\xc4\x83 pot provoca cefalee atribuit\xc4\x83 folosirii excesive a medica\xc8\x9biei, dac\xc4\x83 sunt folosi\xc8\x9bi mai mult de 10 zile pe lun\xc4\x83.\n_START_SECTION_\nErgotaminele\n_START_PARAGRAPH_\nErgotamina \xc8\x99i dihidroergotamina sunt medicamente mai vechi, care \xc3\xaenc\xc4\x83 mai sunt prescrise pentru migrene, aceasta din urm\xc4\x83 sub form\xc4\x83 de spray nazal \xc8\x99i formulare injectabil\xc4\x83. Ele par a fi la fel de eficiente ca \xc8\x99i triptanii,  sunt mai pu\xc8\x9bin costisitoare  \xc8\x99i provoac\xc4\x83 reac\xc8\x9bii adverse care de obicei sunt benigne. \xc3\x8en cele mai debilitante cazuri, cum ar fi cele cu st\xc4\x83ri migrenoase, ele par a fi cea mai eficient\xc4\x83 op\xc8\x9biune de tratament.\n_START_SECTION_\nAltele\n_START_PARAGRAPH_\nMetoclopramida administrat\xc4\x83 intravenos sau lidocaina administrat\xc4\x83 intranazal sunt alte op\xc8\x9biuni posibile. Metoclopramida este tratamentul recomandat pentru persoanele care se prezint\xc4\x83 la camera de gard\xc4\x83. O singur\xc4\x83 doz\xc4\x83 intravenoas\xc4\x83 de dexametazon\xc4\x83 ad\xc4\x83ugat\xc4\x83 la tratamentul standard al atacului de migren\xc4\x83 este asociat\xc4\x83 cu o reducere cu 26% a posibilit\xc4\x83\xc8\x9bii de reapari\xc8\x9bie a durerii de cap \xc3\xaen urm\xc4\x83toarele 72 de ore. Manipularea spinal\xc4\x83 pentru tratarea unei dureri de cap de tip migren\xc4\x83 aflate \xc3\xaen desf\xc4\x83\xc8\x99urare nu este sus\xc8\x9binut\xc4\x83 de dovezi. Nu se recomand\xc4\x83 utilizarea opioidelor \xc8\x99i a barbituricelor.\n_START_SECTION_\nPrognostic\n_START_PARAGRAPH_\nPrognosticul pe termen lung pentru persoanele cu migrene este variabil. Cei mai mul\xc8\x9bi oameni cu migrene au perioade de pierdere a productivit\xc4\x83\xc8\x9bii din cauza bolii. Cu toate acestea, \xc3\xaen general starea este relativ  benign\xc4\x83 \xc8\x99i nu este asociat\xc4\x83 cu un risc crescut de deces. Exist\xc4\x83 patru tipare principale ale bolii: simptomele se pot rezolva complet, simptomele pot continua, dar se vor diminua treptat, cu timpul,  simptomele pot continua cu aceea\xc8\x99i frecven\xc8\x9b\xc4\x83 \xc8\x99i severitate sau atacurile pot deveni mai puternice \xc8\x99i mai frecvente._NEWLINE_Migrenele cu aur\xc4\x83 reprezint\xc4\x83 un factor de risc pentru accidentul vascular cerebral dubl\xc3\xa2nd riscul. Pentru adul\xc8\x9bii tineri, pentru femeile care utilizeaz\xc4\x83 contraceptive hormonale \xc8\x99i pentru fum\xc4\x83tori riscul cre\xc8\x99te mai mult. El pare asociat cu disec\xc8\x9bia arterelor cervicale. Migrenele f\xc4\x83r\xc4\x83 aur\xc4\x83 nu constituie un factor. Rela\xc8\x9bia cu problemele cardiace nu este concludent\xc4\x83, exist\xc3\xa2nd un singur studiu care sus\xc8\x9bine asocierea dintre cele dou\xc4\x83. Cu toate acestea, la modul general, migrenele nu par s\xc4\x83 creasc\xc4\x83 riscul de deces din pricina unui atac cerebral sau a unei boli cardiace. Terapia de prevenire a migrenelor la persoanele cu migrene cu aur\xc4\x83 poate preveni atacurile cerebrale asociate.\n_START_SECTION_\nIstoric\n_START_PARAGRAPH_\nO descriere timpurie comparabil\xc4\x83 cu cea a migrenelor se g\xc4\x83se\xc8\x99te \xc3\xaen papirusul Ebers, scris \xc3\xaen jurul anului 1200\xc2\xa0\xc3\xae.e.n. \xc3\xaen Egiptul antic. \xc3\x8en anul 200 \xc3\xae.e.n, scrieri apar\xc8\x9bin\xc3\xa2nd lui \xc8\x99coala de medicin\xc4\x83 hipocratic\xc4\x83 au descris aura vizual\xc4\x83 care poate s\xc4\x83 precead\xc4\x83 durerea de cap \xc8\x99i u\xc8\x99urarea par\xc8\x9bial\xc4\x83 care apare dup\xc4\x83 vom\xc4\x83. _NEWLINE_ O descriere din secolul al doilea apar\xc8\x9bin\xc3\xa2ndu-i lui Aretaeus din Cappadocia a \xc3\xaemp\xc4\x83r\xc8\x9bit durerile de cap \xc3\xaen trei tipuri: cefalgia, cefaleea \xc8\x99i heterocrania. Galen din Pergam a utilizat termenul de hemicrania (jum\xc4\x83tatea capului), din care a derivat apoi cuv\xc3\xa2ntul migren\xc4\x83. El a propus de asemenea ca surs\xc4\x83 de apari\xc8\x9bie a durerii meningele \xc8\x99i vasele sangvine craniene. Migrenele au fost \xc3\xaemp\xc4\x83r\xc8\x9bite pentru prima dat\xc4\x83 \xc3\xaen cele dou\xc4\x83 tipuri utilizate \xc3\xaen prezent \xe2\x80\x93 migrena cu aur\xc4\x83 (migraine ophthalmique) \xc8\x99i migren\xc4\x83 f\xc4\x83r\xc4\x83 aur\xc4\x83 (migraine vulgaire) \xc3\xaen 1887 de c\xc4\x83tre Louis Hyacinthe Thomas, un bibliotecar francez._NEWLINE_Trepana\xc8\x9bia, efectuarea deliberat\xc4\x83 a unor perfora\xc8\x9bii \xc3\xaen craniu, a fost practicat\xc4\x83 \xc3\xaencep\xc3\xa2nd cu anul 7.000\xc2\xa0\xc3\xae.e.n. De\xc8\x99i au fost cazuri c\xc3\xa2nd oamenii au supravie\xc8\x9buit, mul\xc8\x9bi au murit din cauza procedurii ca urmare a infec\xc8\x9biei. Se credea c\xc4\x83 procedeul func\xc8\x9bioneaz\xc4\x83 deoarece "elibera spiritele rele". \xc3\x8en secolul al XVII-lea, William Harvey a recomandat trepana\xc8\x9bia ca tratament pentru migrene._NEWLINE_De\xc8\x99i au fost \xc3\xaencercate mai multe tratamente pentru migrene, abia \xc3\xaen 1868 s-a \xc3\xaenceput utilizarea unei substan\xc8\x9be care s-a dovedit \xc3\xaen cele din urm\xc4\x83 eficient\xc4\x83. Substan\xc8\x9ba era o ciuperc\xc4\x83, cornul secarei, din care s-a izolat \xc3\xaen 1918 ergotamina. Metisergida a fost creat\xc4\x83 \xc3\xaen 1959, iar primul triptan, sumatriptan, \xc3\xaen 1988. \xc3\x8en secolul XX, gra\xc8\x9bie studiilor de concep\xc8\x9bie mai bun\xc4\x83, s-au identificat \xc8\x99i s-au confirmat m\xc4\x83suri de preven\xc8\x9bie eficace.\n_START_SECTION_\nSocietate \xc8\x99i cultur\xc4\x83\n_START_PARAGRAPH_\nMigrenele constituie o surs\xc4\x83 semnificativ\xc4\x83 de costuri medicale \xc8\x99i de pierdere a productivit\xc4\x83\xc8\x9bii. Se estimeaz\xc4\x83 c\xc4\x83 acestea reprezint\xc4\x83 cea mai costisitoare boal\xc4\x83 neurologic\xc4\x83 din Comunitatea European\xc4\x83, cost\xc3\xa2nd peste 27 de miliarde de euro pe an. \xc3\x8en Statele Unite, costurile directe au fost estimate la 17\xc2\xa0miliarde de dolari. Aproape o zecime din acest cost se datoreaz\xc4\x83 costului triptanilor. Costurile indirecte sunt de aproximativ 15\xc2\xa0miliarde de dolari, din care cea mai important\xc4\x83 component\xc4\x83 este munca pierdut\xc4\x83. La persoanele care \xc3\xaencearc\xc4\x83 s\xc4\x83 lucreze \xc3\xaen timp ce sufer\xc4\x83 de migren\xc4\x83, eficien\xc8\x9ba scade cu aproximativ o treime. Apare de asemenea frecvent un impact negativ asupra familiei persoanei respective.\n_START_SECTION_\nCercetare\n_START_PARAGRAPH_\nS-a descoperit c\xc4\x83 peptidele \xc3\xaenrudite cu gena calcitoninei (CGRP) joac\xc4\x83 un rol \xc3\xaen patogeneza durerii asociate cu migrena. Antagoni\xc8\x99tii la nivelul receptorului pentru CGRP, cum ar fi olcegepant \xc8\x99i telcagepant, au fost investiga\xc8\x9bi at\xc3\xa2t in vitro, c\xc3\xa2t \xc8\x99i \xc3\xaen studii clinice pentru tratamentul migrenei. \xc3\x8en 2011, Merck a oprit studiile clinice de faza III pentru medicamentul s\xc4\x83u aflat \xc3\xaen studiu telcagepant. De asemenea, stimularea magnetic\xc4\x83 transcranian\xc4\x83 pare a fi promi\xc8\x9b\xc4\x83toare.'